
Kelt, Környe, 2006.04.21.

BEVEZETÉS

Jelen szabályzat alapvető célja a Környei Sportegyesület  (továbbiakban : Környei SE) törvényes működése belső feltételeinek , a tagi érdekek, valamint egyéb, a sportegyesület működése által érintett személyek érdekeinek biztosítása. Ennek érdekében a jelen szabályzat meghatározza az Környe SE testületi szerveinek működési rendjét, a működés feltételeinek biztosítását, a Környe SE szervezeti felépítését, valamint a működésre vonatkozó speciális szabályokat.

A SPORTEGYESÜLET SZERVEZETE

Az egyesület szervei:
1) Közgyűlés

a) Az egyesület közgyűlése
b) Az egyesület rendkívüli közgyűlése
2) Az egyesület testületei, tisztségviselői: 

a) Az egyesület elnöksége

b) Az egyesület elnöke

3) Az egyesület bizottságai

a) Ellenőrző bizottság

b) Fegyelmi bizottság

c) Alkalmi bizottságok

4) Az egyesület szakosztályai

a) Labdarúgó szakosztály

b) Kézilabda szakosztály
c) Tenisz szakosztály
d) Szabadidő szakosztály
5) Az egyesület menedzsere
1/a. AZ EGYESÜLET KÖZGYŰLÉSE

A közgyűlés működésére az alapszabály részletesen kitér, miszerint:

Az egyesület legfőbb szerve a közgyűlés. A közgyűlés a tagok összessége, amely az egyesületet érintő minden kérdésben dönthet. A közgyűlést az elnökség hívja össze. A közgyűlésre minden tagot a napirend közlésével kell meghívni úgy, hogy a meghívók elküldése és a közgyűlés napja között legalább tizenöt nap időköznek kell lennie. Évente egyszer rendes közgyűlést kell tartani, és rendkívüli közgyűlést kell tartani, ha a tagok egyharmada azt - a cél megjelölésével - igényli, vagy a tisztségviselők bármelyike azt szükségesnek tartja, illetőleg, ha a bíróság elrendeli. A bíróság az ügyész keresete alapján a működés törvényességének helyereállítása céljából hívhatja össze a legfőbb szervet. A közgyűlés határozatképes, ha a tagok 50 % + 1 fő jelen van. Ha a közgyűlés nem volt határozatképes, az emiatt megismételt közgyűlés az eredeti napirendben szereplő ügyekben a jelenlévők számától függetlenül határozatképes. A megismételt közgyűlést az eredeti - határozatképtelenség miatt elmaradt - közgyűlés időpontját követően 3 napon belüli időpontra kell összehívni, amely időpont az eredeti közgyűlés meghívójában is megjelölhető. Megismételt közgyűlés a megjelentek számára való tekintet nélkül akkar lehet határozatképesnek minősíteni, ha a tagokat erről az eredeti meghívóban tájékoztatják, így távolmaradásuk jogkövetkezményeinek ismeretében dönthetnek a résztvétel kérdésében. A közgyűlés - eltérő rendelkezés hiányában - határozatait egyszerű szótöbbséggel, nyílt szavazással hozza, szavazategyenlőség esetén az elnök szavazata dönt. A közgyűlés a tisztségviselőket (vezetőket) titkos szavazással választja meg. A közgyűlésről jegyzőkönyvet kell készíteni. A jegyzőkönyvnek tartalmaznia kell az elhangzott észrevételek lényegét, a javaslatot, valamint a határozatokat. A jegyzőkönyvet a közgyűlés elnöke és a jegyzőkönyvvezető írja alá, a közgyűlésen választott két személy hitelesíti. A jegyzőkönyvet 30 napon belül a tagok rendelkezésére kell bocsátani.
A közgyűlés napirendje:
A közgyűlés napirendjére az elnökség tesz javaslatot. A napirendi pontok elfogadásáról és kiegészítéséről a közgyűlés dönt. A közgyűlésnek az alábbi napirendi pontokat kötelezően tartalmaznia kell.


-
Az egyesület tevékenységéről szóló beszámolót.


-
Az előző évi költségvetés beszámolóját, a mérleg elfogadását.


-
Az ellenőrző bizottság beszámolóját.
A közgyűlés hatásköre:

Kizárólag a közgyűlés hatáskörébe tartozik a tisztségviselők, ügyintéző és képviselő szervek négy éves időtartamra történő megválasztása és éves beszámolójának elfogadása, az alapszabály jóváhagyása és módosítása, az évi költségvetés megállapítása és az egyesület más egyesülettel való egyesülésének, úgyszintén feloszlásának a kimondása. Az alapszabály módosításához, tag kizárásához és az egyesület feloszlásának (egyesülés, megszűnés) kimondásához a tagok összessége kétharmadának szavazata (minősített többség) szükséges. A Közgyűlés kizárólagos hatáskörébe tartozik a tagdíj mértékének meghatározása és módosítása. A közgyűlés az alapszabályra vonatkozó javaslatokat csak írásos előterjesztés alapján tárgyalja. Az alapszabály módosítására az elnökség és a tag tehet javaslatot. Az alapszabályra vonatkozó javaslatot a közgyűlés időpontja előtt legalább 30 nappal, írásban kell benyújtani az elnökségnek, melyet az elnökség köteles a közgyűlés elé terjeszteni.

Mind a közgyűlés, mind az Elnökség minden lényeges döntését jegyzőkönyvben rögzíti. A jegyzőkönyvet aláírja az Elnökség jelenlévő minden tagja, közgyűlés esetén további erre kijelölt két tag. A közgyűlés levezető elnök a közgyűlés által hozott határozatokat köteles haladéktalanul bejegyezni a határozatok könyvébe, a bejegyzést a jegyzőkönyvet hitelesítő egyik tag hitelesíti. A határozat csak ezt követően válik érvényessé. Az Elnök köteles mind a közgyűlés, mind az Elnökség által hozott döntések nyilvántartását naprakészen vezetni.
1/b. AZ EGYESÜLET RENDKÍVÜLI KÖZGYŰLÉSE
Rendkívüli közgyűlést kell összehívni, ha 

· Az Elnökség ok és cél megjelölésével indítványozza, különösen abban az esetben, ha az Elnökség létszáma egyharmadával csökkent.
· A tagok egyharmada ok és cél megjelölésével indítványozza.
· A törvényességi felügyeletet gyakorló elrendeli.

A rendkívüli közgyűlés lebonyolítására a rendes közgyűlésre vonatkozó szabályok az irányadók. A rendkívüli közgyűlést a kezdeményezés beérkezésétől számított 30 napon belül meg kell tartani. A meghívót legalább 7 nappal a közgyűlés megtartása előtt kell kiküldeni.

2/a. AZ EGYESÜLET ELNÖKSÉGE
Az egyesület képviseletét a közgyűlés által választott 7 főből álló elnökség látja el. A közgyűlés mind az elnökség tagjait, mind a tisztségviselőket (képviselőket) 4 évre választja. Két közgyűlés közötti időben az elnökség dönt minden olyan kérdésben, amely nem tartozik kizárólag a közgyűlés hatáskörében. Döntéseiről, intézkedéseiről a következő közgyűlésen az elnökség köteles beszámolni. Az Elnökség jogosult az Egyesületet terhelő kötelezettségek (szerződések) és illető jogok vállalásáról - a közgyűlés ill. tagok felé beszámolási és tájékoztatási kötelezettség mellett - dönteni. Az Elnökség a szavazásra jogosult tagok több mint a felének jelenléte esetén határozatképes. A határozatképtelenség miatt elhalasztott ülést két napon belül ismételten össze kell hívni. Az Elnökség szükséghez képest - de legalább kéthavonta - tart ülést, melyet az Elnök hív össze. Az Elnökség ülésére minden tagot a napirend közlésével kell meghívni úgy, hogy a meghívók elküldése és a ülés napja között legalább 8 nap időköznek kell lennie. Bármely az Elnökség döntésében érdekelt egyéb személyt, szervet az ülésre lehetőség szerint külön is meg kell hívni. Halaszthatatlanul sürgős esetben az Elnök az Elnökség összehívására rövidebb határidőt is megállapíthat. Az Elnökség ügyrendjét maga határozza meg. Döntéseit egyszerű szótöbbséggel, nyílt szavazással hozza, kivéve azokat az eseteket, ahol jogszabály minősített többséget ír elő, szavazategyenlőség esetén az Elnök szavazata dönt. Rendkívüli elnökségi ülést kell összehívni, ha azt az Elnök vagy három elnökségi tag az ok és cél megjelölésével javasolja. Az Elnökség üléseire tanácskozási joggal meg lehet hívni az Ellenőrző Bizottság elnökét, a szakosztályvezetőket és gazdasági vezetőt.
Az elnökség feladata és hatásköre:
· Előkészíti a közgyűlést, lebonyolítja annak szervezését.

· Az Egyesület közgyűlésének és rendkívüli közgyűlésének összehívása.
· A jogszabályok betartása és az Alapszabály szerinti működés biztosítása.

· A Közgyűlés határozatainak végrehajtása, annak ellenőrzése.
· A vezetőség-választó közgyűlésre a Jelölő Bizottság megbízása, 30 nappal a közgyűlés megkezdése előtt.
· A Jóváhagyja a közgyűlés elé tárandó beszámolókat.
· Az Egyesület szervezeti és működési szabályzatának jóváhagyása.
· A fegyelmi jogkör másodfokon történő gyakorlása.
· Az éves költségvetés elfogadása, módosítása.

· Biztosítja az Egyesület szakosztályainak működéséhez szükséges anyagi, tárgyi és személyi feltételeit, azok bajnokságban való részvételét.
· Lehetőség szerint támogatja a szakosztályok által kezdeményezett versenyeket, az azokon való részvételt, segítséget nyújt azok szervezésében.
· Szakosztályok létrehozása, megszüntetése, átadva más sportegyesületeknek, vagy szakosztályok egyesülésének kimondása.
· Kapcsolattartás és képviselet a szakszövetségekben.

· Hazai és nemzetközi kapcsolatok kialakítása, szervezése.

· Tagfelvételi kérelmek elbírálása, elutasítása.
· Megállapítja a gazdasági vezető és az edzők tiszteletdíját.
· Kitüntetésre vonatkozó javaslatok kidolgozása.

· Az egyesület és a pártoló tagok részére nyújtandó kedvezmények feltételeinek és mértékének megállapítása.

· Döntés mindazokban a kérdésekben, amelyeket a jogszabály, az Alapszabály, illetőleg a közgyűlés a határkörébe utal.

· Az egyesülettel kapcsolatos munkáltatói jogkör gyakorlása.
· Az elnökség megfelelő fedezet birtokában dönt a rendkívüli, a költségvetésben nem szereplő, valamint az előirányzatot meghaladó kiadásokról.
· Dönt az egyesület szolgáltatásairól, a költségvetési előirányzatok évközi módosításáról, átcsoportosításáról.

· Az elnökség kizárólagos hatáskörébe tartozik a vagyoni értékű jogokról való lemondás.
Az elnökség tagjai:

Az Elnökségnek tagja lehet bármely magyar állampolgár, továbbá letelepedési, bevándorlási, vagy tartózkodási engedéllyel rendelkező nem magyar állampolgár, aki a közügyek gyakorlásától nincs eltiltva. Az Elnökség tagjai tisztségüket társadalmi megbízatásként látják el, az Elnök feladatát díjazásért látja el, díjazásáról az Elnökség dönt.

Az Elnökség 7 főből áll.

· Elnök

· 6 fő tag

Az Elnökségi tag jogai és kötelezettségei:

· Az elnökségi üléseken és az elnökség döntéseiben való részvétel.

· Észrevételek, javaslatok tétele az Egyesület működésével kapcsolatban.

· Javaslattétel rendkívüli közgyűlés, elnökségi ülés összehívására.

· Az Elnökség megbízása alapján az Egyesület képviselete.

· Az egyesületi határozatok és ajánlások megtartása, illetve végrehajtása.

· Hozzájárulás az Egyesület jó hírnevének megtartásához, célkitűzéseihez.

Az Elnökdség tagjai tisztségükben újraválaszthatók.

Az elnökségi tagság megszűnik:

· A mandátum lejártával.

· Lemondással.

· Visszahívással.

· Kizárással.

· Elhalálozással.
2/b. AZ EGYESÜLET ELNÖKE
Az Egyesület ügyeinek legfőbb tisztségviselője az Elnök. Munkáját díjazásért látja el, díjazásáról az Elnökség dönt. Az Elnök az Egyesület gazdálkodásáért az Elnökségnek tartozik felelősséggel. A bankszámla feletti rendelkezéshez az Elnök és egy további képviseleti joggal rendelkező személy közös aláírása szükséges. Az elnököt a közgyűlés választja 4 éves időtartamra. Az elnök az egyesület elnökségén keresztül irányítja és vezeti az egyesület tevékenységét. Közvetlen felettese a Környei Sportegyesület Közgyűlése. Közvetlen irányítása alá tartozik a bizottságok elnökei. Megválasztásával és annak megszűnésével kapcsolatban a Környei Sportegyesület Közgyűlése dönt. Feladatát az alapszabály és a szervezeti működési szabályzat határozza meg. Fegyelmi felettese a Környei Sportegyesület Közgyűlése. Hatásköre kiterjed az alapszabály , SZMSZ, a közgyűlési és az elnökségi határozatok végrehajtásának irányítására, ellenőrzésére. Döntés azokban az ügyekben, melyek nem tartoznak az egyesület más szervének kizárólagos hatáskörébe. Hatásköre kiterjed az alapszabályban az elnök részére biztosított jogok érvényesítésére. Az egyesület ügyviteli feladatainak irányítása, az egyesület adminisztrációs és szakmai tevékenységének vezetése.

Az Elnök képviseleti jogosultságát átruházhatja az Elnökség tagjaira a következő hatáskörébe utalt esetekben:
-
Hírközlő szervek tájékoztatása az Egyesület tevékenységéről.

-
Kapcsolattartás az Egyesület szakosztályaival a megyei, illetve országos szakszövetségekkel.
Az Elnök jogai és kötelességei:
· A Közgyűlést bármikor összehívhatja.
· A tagság pénzéről a kezelőket elszámoltatja.
· A kiadások számláit ellenőrzi.
· Megbízólevél kiadása pénzügyek intézéséhez.
· Harmadik személyekkel való szerződések megkötése.
· A tagság észrevételeit mindenkor figyelembe kell venni, a Közgyűlés határozatainak megfelelően kell az intézkedéseket megtennie.
· A tagságtól, illetve harmadik személyektől bármely címen befolyt összeg kezelését, illetve felhasználását ellenőriznie kell.
· Az Egyesület tevékenysége során keletkezett dokumentációk ellenőrzése.

· Összehívja és vezeti az Elnökség üléseit.

· Képviseli az Egyesületet.

· Irányítja és ellenőrzi az Alapszabály és egyéb szabályzatok, valamint a Közgyűlési és Elnökségi határozatok végrehajtását.

· Figyelemmel kíséri az Egyesület szakosztályainak munkáját.

· Javaslatot tesz a szakosztályok vezetőire és gazdasági vezető személyére.

· Tájékoztatja a hírközlő szerveket az Egyesület tevékenységéről.

· Kapcsolatot tart az Egyesület szakosztályaival a megyei, illetve országos szakszövetségekkel.

· Dönt azokban az ügyekben, amelyek nem tartoznak az Egyesület más szervének kizárólagos hatáskörébe.

· Ellátja mindazokat a feladatokat, amelyeket a jogszabály, a Közgyűlés, az Alapszabály és az Elnökség a hatáskörébe utal.
3/a. AZ ELLENŐRZŐ BIZOTTSÁG
Az Egyesület gazdálkodásának ellenőrzésére háromtagú Ellenőrző Bizottságot választ. Az ellenőrző bizottság testületként jár el. Az ellenőrző bizottság tagjai sorából elnököt választ. Az ellenőrző bizottság határozatképes, ha tagjainak kétharmada jelen van, határozatát egyszerű szótöbbséggel hozza. Az ellenőrző bizottság üléseit az elnök hívja össze és vezeti. Az ülés összehívását – az ok és a cél megjelölésével – az ellenőrző bizottság bármely tagja írásban kérheti az elnöktől, aki a kérelem kézhezvételétől számított nyolc napon belül köteles intézkedni az ellenőrző bizottság ülésének harminc napon belüli időpontra történő összehívásáról. Ha az elnök a kérelemnek nem tesz eleget, a tag maga jogosult az ülés összehívására. Az ellenőrző bizottság egyebekben az ügyrendjét maga állapítja meg, amelyet az Egyesület legfőbb szerve hagy jóvá. Ha az ellenőrző bizottság tagjainak száma az alapító okiratban meghatározott létszám alá csökken, vagy nincs aki az ülést összehívja, az egyesület ügyvezetése az ellenőrző bizottság rendeltetésszerű működésének helyreállítása érdekében köteles összehívni az egyesület legfőbb szervét. Az ellenőrző bizottság egyes ellenőrzési feladatok elvégzésével bármely tagját megbízhatja, illetve az ellenőrzést állandó jelleggel is megoszthatja tagjai között. Az ellenőrzés megosztása nem érinti az ellenőrző bizottsági tag felelősségét, sem azt a jogát, hogy az ellenőrzést más, az ellenőrző bizottság ellenőrzési feladatkörébe tartozó tevékenységre is kiterjessze. Az ellenőrző bizottság az egyesület legfőbb szerve részére ellenőrzi az egyesület ügyvezetését. Az ellenőrző bizottság a vezető tisztségviselőktől felvilágosítást kérhet, az egyesület könyveit és iratait megvizsgálhatja. Az ellenőrző bizottság köteles megvizsgálni az egyesület legfőbb szerve ülésének napirendjén szereplő valamennyi lényeges üzletpolitikai jelentést, valamint minden olyan előterjesztést, amely az egyesület legfőbb szerve kizárólagos hatáskörébe tartozó ügyre vonatkozik. A számvitelről szóló 2000. évi C. törvény (a továbbiakban: számviteli törvény) szerinti beszámolóról az egyesület legfőbb szerve csak az ellenőrző bizottság írásbeli jelentésének birtokában határozhat. Ha az ellenőrző bizottság megítélése szerint az ügyvezetés tevékenysége jogszabályba, az alapító okiratba, illetve az egyesület legfőbb szervének határozataiba ütközik, vagy egyébként sérti az egyesület vagy a tagok érdekeit, összehívja az egyesület legfőbb szervének rendkívüli ülését, és javaslatot tesz annak napirendjére. Az ellenőrző bizottság tagjai az egyesület legfőbb szervének ülésén tanácskozási joggal vesznek részt.

Szervezeti felépítése:

· bizottság elnöke

1 fő
· bizottság tagjai

2 fő
Az Ellenőrző Bizottság a Környei Sportegyesület gazdasági és törvényességi tevékenységét felügyelő szerve.

Feladatai:
· A Környe Sportegyesület pénz – és vagyon kezelésének vizsgálata.
· A közhasznú szervezetek gazdálkodására vonatkozó jogszabályok és egyéb kötelező.

· Előírások betartásának ellenőrzése.
· Az éves gazdálkodásról szóló elnökségi beszámoló felülvizsgálata.
· Bizonylati fegyelem betartásának ellenőrzése.
· Az egyesület vagyonának megóvása érdekében szükséges intézkedések ellenőrzése.
· Tagdíjak befizetésének ellenőrzése.
· A Környei Sportegyesület törvényes működésének figyelemmel kísérése.

Az Ellenőrző Bizottság jog és hatásköre:

· A megválasztott Ellenőrző Bizottság az egyesületben általános, első fokú ellenőrzési jogkört gyakorol.
· Az Ellenőrző Bizottság éves közgyűlési jelentése döntően meghatározza és minősíti az egyesület gazdasági, törvényességi és sportszakmai tevékenységét.

Az Ellenőrző Bizottság működése, határozat hozatala:
· A bizottság évente legalább 4 alkalommal ülésezik.
· A bizottság éves ellenőrzési terv alapján dolgozik, amelyről tájékoztatja az egyesület elnökségét.
· A bizottság határozatait tagjaival egyszerű többségi határozatával hozza meg.
· Az Ellenőrző Bizottság üléseiről jegyzőkönyvet kell felvenni, amely tartalmazza:

-
az ülés megtartásának helyét és idejét

-
a bizottság jelenlévő tagjainak számát

-
a szavazás eredményét

-
a hozott határozatok szövegét és hatályát

-
a döntést támogató és ellenző bizottsági tagokat név szerint

-
a napirendi pontokat,  az azzal kapcsolatban elhangzott hozzászólások lényegét

-
a határozatok végrehajtására esetlegesen megszabott határidőt és a határozat végrehajtásáért felelős személy nevét

-
az egyes kérdésekkel kapcsolatban elhangzott különvéleményeket
· Az ülésről felvett jegyzőkönyvet annak lezárása után a jelenlevő bizottsági tagok írják alá.
· Az Ellenőrző Bizottság határozatait nyilván kell tartani. A határozatokat az év kezdetétől emelkedő sorszámmal kell ellátni.

A bizottság elnöke:
Közvetlenül a Környei Sportegyesület Közgyűlésének tartozik beszámolni az egyesület ellenőrzéséről és a bizottság munkájáról. Két közgyűlés között az egyesület elnökségét tájékoztatja tevékenységéről. Megválasztásával és beosztásának , illetve tevékenységi körének megszűnésével kapcsolatban a Környei Sportegyesület közgyűlése dönt. Feladatát az egyesület szervezeti és működési szabályzata határozza meg. Fegyelmi felettese a Környei Sportegyesület Közgyűlése. Hatásköre kiterjed az egyesület működése során az ellenőrzési, felügyeleti ügyekkel kapcsolatos feladatok ellátására.

Feladata:
· Az Ellenőrző Bizottság ülésének összehívása az aktuális ellenőrzési munka érdekében.
· Az egyesület elnöke, elnöksége vagy bármely tag beterjesztett ellenőrzési kérelmének kivizsgálása.
· A közgyűlés által hozott határozatok teljesítésének figyelemmel kísérése.
· A bizottsági ülés előkészítése.
· A bizottsági ülésre a meghívók kiküldése, tényadatok beszerzése.
· A bizottsági ülés lefolytatása, jkv. vezetése, ellenőrzési eljárás lebonyolítása.
· A bizottság határozatainak kihirdetése, az elnökség és a közgyűlés tájékoztatása a vizsgálatok eredményéről és a bizottság működéséről.
· Állandó meghívottként részt vesz az elnökség ülésein.
· A bizottság megbízásából felszólíthatja az elnökséget – elnökségi ülés összehívására.
· Ha az Ellenőrző Bizottság felszólítására az egyesület elnöksége a törvényes működés érdekében nem teszi meg a szükséges intézkedéseket, akkor a bizottság nevében köteles haladéktalanul értesíteni a törvényességi felügyeletet ellátó szervet.

Felelős:
· Az Ellenőrző Bizottság munkájáért.
· A szervezési és működési szabályzatban a számára meghatározott feladatok maradéktalan ellátásáért.
3/b. FEGYELMI BIZOTTSÁG
Szervezeti felépítése:

· bizottság elnöke

1 fő
· bizottság tagjai

2 fő
Fegyelmi Bizottság a Környei Sportegyesület szerveként az egyesület Közgyűlése által elfogadott Fegyelmi Szabályzat alapján végzi munkáját. Célja és feladata, hogy a sportfegyelmi szabályzaton keresztül, annak alkalmazásával védje a sportolók, sportvezetők, irányítók, szervezők személyét, jogait, az adott sportág rendjét, tisztaságát. Segítsen betartani a játékszabályokat, szabályokat, az egyesület határozatait, ösztönözzön a játékfegyelem megtartására, sportszerű magatartásra. A Fegyelmi Bizottság feladata továbbá a fegyelmi szabályzat figyelembe vétele mellett meghatározni, hogy mely cselekmény minősül fegyelmi vétségnek és a fegyelmi vétség elkövetője milyen fegyelmi büntetésben részesíthető. A fegyelemsértők ne kerüljék el a felelősségre vonást, a megfelelő fegyelmi büntetést.

A Fegyelmi Bizottság jog és hatásköre:
A megválasztott Fegyelmi Bizottság az egyesületben általános, első fokú sportfegyelmi jogkört gyakorol. A Fegyelmi Bizottság határozata ellen a kézbesítéstől számított 15 napon belül az egyesület elnökségéhez lehet fordulni fellebbezéssel.

A bizottság elnöke:
Közvetlen felettese a Környei Sportegyesület elnöksége. Két közgyűlés között az egyesület elnöke. Közvetlen irányítása alá tartozik a bizottság tagjai. Megválasztásával és beosztásával, illetve munkakörének megszűnésével kapcsolatban a Környei Sportegyesület Közgyűlése dönt. Feladatát az egyesület szervezeti és működési szabályzata határozza meg. Fegyelmi felettese a Környei Sportegyesület Közgyűlése. Hatásköre kiterjed az egyesület működési területén a fegyelmi ügyekkel kapcsolatos feladatok ellátására, ellenőrzésére.
Feladata:
· A Fegyelmi Bizottság összehívása a felmerülő fegyelmi ügy megvitatása érdelében.

· A beterjesztett fegyelmi ügy kivizsgálása.
· A közgyűlés által elfogadott tagsági díj elmulasztása miatt benyújtott ügy vizsgálata.
· A fegyelmi eljárás kezdeményezésére jogosultak írásos bejelentésének vizsgálata.
· Az egyesület sportolója, vezetője által tanúsított sportszerűtlen magatartás körülményeinek kivizsgálása.
· Az ügyekben a bejelentés kézhezvételétől számított 8 napon belül döntés, hogy kell-e fegyelmi tárgyalást lefolytatni, vagy sem. A határozatot tárgyalással vagy anélkül lehet meghozni.

· A fegyelmi tárgyalás előkészítése.
· A fegyelmi tárgyalásra az idézések, meghívások kiküldése, bizonyítékok beszerzése.
· Tárgyalás előtt – szükség szerint – összeférhetetlenség vizsgálata.
· A fegyelmi tárgyalás lefolytatása, jkv. vezetése, idézettek meghallgatása, bizonyítási eljárás, szembesítés.
· A fegyelmi határozat kihirdetése, határozathozatala.
· A határozat postázása, megküldése.
· A fegyelmi határozat ellen benyújtott fellebbezést az elnökséghez továbbítja.
· A fegyelmi büntetés végre nem hajtott részének elengedése iránti kérelmet javaslatával együtt megküldi az elnökségnek.
· Részt vesz az elnök által megbízott feladatok ellátásában.
· A bizottságtól kimenő levelek aláírása.

Felelős:
· A Fegyelmi Bizottság munkájáért.
· A Fegyelmi Szabályzat előírásainak betartásáért.
· A szervezési és működési szabályzatban a számára meghatározott feladatok maradéktalan ellátásáért.

3c. ALKALMI BIZOTTSÁGOK
Az egyesület elnökségének döntése alapján az esetleges megoldandó feladatok elvégzésére alkalmi bizottságokat hozhat létre.

4. SZAKOSZTÁLYOK
A Környei Sportegyesület szakosztályai:
· Labdarúgó szakosztály
· Kézilabda szakosztály
· Tenisz szakosztály
· Szabadidő szakosztály

A szakosztályok az egyesületi sportági, szakmai munka szervei. A szakosztályok működését a szakosztályi SZMSZ szabályzatok szabályozzák.
A szakosztályok feladata:

· A sportolók nevelése, sportszakmai felkészítése az eredményesség érdekében.
· A szakosztályok tagjai részére rendszeres edzési, versenyzési lehetőség biztosítása.
· Az utánpótlás nevelésről történő gondoskodás, a szakosztály közösségi életének szervezése.
· A szakosztály működési feltételeinek javítása, saját bevételeinek növelése, a költségvetés célszerű felhasználása.
· Az adott sportágban az egyesület megfelelő szintű képviselete.
· A Környei Sportegyesület sportolói számára tornákat, barátságos mérkőzéseket szerveznek, biztosítják a bajnokságokban való részvételüket.
· Közreműködnek az iskolai, az ifjúsági és lakossági szabadidősporttal összefüggő sportegyesületi feladatok megvalósításában.

A szakosztályok vezetője:
A szakosztály vezetője irányítja a szakosztály mindennapi tevékenységét. Közvetlen felettese a Környei Sportegyesület elnöke. Közvetlen irányítása alá tartoznak a szakosztály tagjai. Megválasztásával és beosztásával, illetve munkakörének megszűnésévek kapcsolatban az egyesület elnöke dönt. Feladatát az egyesület szervezeti működési szabályzata határozza meg. Hatásköre kiterjed a szakosztály működési területén a sportszakmai feladatok irányítására, ellenőrzésére és ellátására. Feladata a közvetlen felettesével az elnökkel meghatározzák a szakosztály éves programját, felkészülési tervét, egyéb szakmai programját és terveit. A hatáskörön kívül eső problémákat, ügyeket az elnök előterjesztése és véleménye alapján az elnökség elé tárják. Felelős a jóváhagyott program a sportszakmai és nevelési tervek megvalósításáért, a Környei Sportegyesület valamennyi korcsoportja, csapata felkészüléséért és szerepléséért. Sportszakmai és nevelési kérdésekben csak a jóváhagyott program, az Elnökség határozatai, az elnök rendelkezései, valamint a sportági szakszövetség szakmai és nevelési irányelvei, állásfoglalásai, követelményei által kötött, ezeknek végrehajtásáért felelős. Kidolgozza a szakosztály fejlesztési tervét, a program sportszakmai, nevelési – fejlesztési tervét, a hazai és a nemzetközi versenynaptárak tervezetét, közreműködik a sportcsoport éves költségvetési előirányzatainak összeállításában. Irányítja a csapatok felkészítését és versenyeztetését. Elkészíti a csapatok felkészülési tervét, ellenőrzi annak végrehajtását. Összefogja, szakmailag irányítja és ellenőrzi valamennyi edző munkáját, különös figyelmet fordítva arra, hogy a sportszakmai munka korcsoportonként egymásra épüljön. Látogatja a csapatok edzéseit, ellenőrzi és értékeli az edzők munkáját. Az edzők részére edzői értekezletet, szakmai tárgyú megbeszéléseket tart, beszámoltatja őket tevékenységükről, csapatuk szerepléséről, eredményeiről nevelési, szakmai és egyéb problémáiról, értékeli munkájukat, meghatározza a szükséges teendőket. Részt vesz a Környei Sportegyesület ill. a sportági szakszövetség által szervezet szakmai továbbképzésen, tanfolyamokon, előadásokon, s emellett egyéni képzés útján is fejleszti sportszakmai ismereteit, szaktudását. Előkészíti az Elnökség számára a beszámoló – jelentésnek a szakmai munkára, az elért eredményekre és nevelési tevékenységre vonatkozó részét. A kapott szempontoknak megfelelően félévi és évi összefoglaló jelentést készít a beosztott edzők közreműködésével a szakosztály sportszakmai és nevelési tevékenységéről. Munkáját közvetlenül az elnök irányítja.
Javaslatot tesz az elnöknek, az elnökségnek:

· Az ösztönzési rendszere keretében a sportolók jutalmazására, a juttatások csökkentésére, megvonására.

· Az edzők alkalmazására, jutalmazására és egyéb munkaviszonyukkal összefüggő személyi ügyekre.

· Játékosok átigazolására.

· Sportfegyelmi eljárás kezdeményezésére.

· Külföldre utazó csapatok versenyzőinek, szakmai kísérőinek létszámára és személyi feltételére.
5. AZ EGYESÜLET MENEDZSERE
Az Egyesület menedzsere az a személy, aki az Egyesület elnökségének felhatalmazásával a Környei Sportegyesületet képviseli az alábbiakban felsorolt területeken és ügyekben:
· Sajtóban és médiában.

· Támogatókkal történő tárgyalásoknál.

· Környei Önkormányzatnál.

A menedzser egy személyben sajtóreferens is. Munkáját Társadalmi céllal ingyenesen látja el. A munkájáért a Környei Sportegyesület elnöksége felé tartozik felelősséggel. A menedzsert az elnökség választja 4 éves időtartamra. Közvetlen felettese a Környei Sportegyesület Elnöksége. Megválasztásával és annak megszűnésével kapcsolatban a Környei Sportegyesület Elnöksége dönt. Fegyelmi felettese a Környei Sportegyesület Elnöksége. Feladatát az Egyesület Elnöksége határozza meg.
Feladata:

· A sajtó és média tájékoztatása az egyesület életéről, eredményeiről, rendezvényeiről. (Minden nyilatkozatát előzetesen az elnökséggel jóvá kel hagyatnia.)

· A környei sportélet népszerűsítése.
· Sportolók, sportbarátok, pártoló tagok, támogatók toborzása.

· Az Egyesület rendezvényeinek megtervezése, megszervezése, lebonyolításának segítése.

· Az Egyesület által rendezett rendezvényeken lévő részvétel.

· Az Egyesület üzleti politikájának betartása, és az esetleges üzleti titok megőrzése.
Felelős:
· A Környei Sportegyesület Elnökségének hozzájárulása nélküli cselekedeteiért.

· A rábízott feladatok végrehajtásáért.
6. A SPORTEGYESÜLET MŰKÖDÉSE, A LÉTESÍTMÉNYEK IGÉNYBEVÉTELE,A SZOLGÁLTATÁSOK IGÉNYBEVÉTELÉNEK MÓDJA

A Környei Sportegyesület szakosztályok közreműködésével felállított éves felkészülési-, edzés és versenyterv alapján működik, amely tartalmazza az egyes létesítmények és eszközök igénybevételének tervezett időpontját és mértékét. A tervet havi lebontásban kell elkészíteni. A terv előkészítéséért az elnökség , a betartásáért a szakosztályvezetők a felelősek. A Környei Sportegyesület eszközeit, valamint a Környe község tulajdonában lévő sportcentrumot csak rendeltetésének megfelelően szabad használni. A használat során ügyelni kell arra, hogy azok állaga, műszaki állapota a rendeltetésszerű használathoz szükséges mértéken túl ne romoljon, illetőleg a rendeltetésszerű használattal járó mértéken túl ne szennyeződjenek. Azt a személyt, aki az eszközök, létesítmények használata során nem ennek megfelelően jár el, azokat a szükséges mértéken túl rongálja, szennyezi vagy azok rendeltetésszerű használatát akadályozza, a Környei Sportegyesület tisztségviselői, szakosztályvezetői vagy az általuk megbízott személy a további használatból kizárhatják. Az eszközök, létesítmények hétköznap 8-22 óráig, sportrendezvények, versenyek esetén, szombaton és vasárnap is igénybe vehetők. Ettől eltérő időpontban való igénybevételt az elnök engedélyezhet. Ha az elnök az eltérő időpontban való igénybevételt megtagadja, az igénylő az Elnökséghez fordulhat, amely egyszerű többséggel hozott határozatával engedélyezheti az igénybevételt. A rábízott és átvett eszközökkel az átvevő személy köteles elszámolni. A Környei Sportegyesület működése nyilvános, az általa nyújtott szolgáltatásokat előzetes egyeztetés alapján a Környei Sportegyesület lehetőségeit figyelembe véve a Környei Sportegyesületnél tagsági viszonyban nem álló személyek is igénybe vehetik. Aki az Egyesület szolgáltatásait, valamint a környei önkormányzat tulajdonában álló de a Környei Sportegyesület által üzemeltetett létesítményeket igénybe kívánja venni, annak ezt az igényét a létesítmény és az időpont megjelölésével legalább a tervezett igénybevételt megelőzően 7 nappal korábban az elnöknél be kell jelenteni. Az elnök megvizsgálja, hogy az adott időpontban az igénybe venni kívánt létesítmény az igényelt mértékben rendelkezésre áll-e, illetőleg az igényelt szolgáltatáshoz szükséges kapacitással a Környei Sportegyesület az adott időpontban rendelkezik-e. Amennyiben a létesítmény, eszköz, vagy szolgáltatás az igényelt időpontban nem áll a szükséges mértékben rendelkezésre, az elnök az igénylővel másik időpontot egyeztet, illetőleg az igénybevétel mértéket módosítják. Az elnök igénybevétel iránti kérelemnek is eleget tehet, amely a tervezett igénybevételt megelőzően kevesebb, mint 30 nappal érkezett. A Környei Sportegyesület szolgáltatásait a tagsági viszonyban nem álló igénybevevők külön megegyezés alapján térítés ellenében vehetik igénybe. Pl.: Sportcentrum bármely részének használata. A térítés lehet szerződés alapján társadalmi munka jellegű, vagy pénzbeli támogatás, illetve bérleti díj. A Környei Sportegyesülettel munka-, megbízási vagy bérleti, illetőleg ilyen jellegű jogviszonyban nem álló személyek a Környei Sportegyesület szolgáltatásait, illetőleg a létesítményeket haszonszerzési céllal nem vehetik igénybe. Az igénylő a Környei Sportegyesület szolgáltatásait, illetőleg a létesítményeket csak az igényelt mértékben vehetik igénybe. A használat során tartózkodni kell attól, hogy más erre jogosult személyeket a használatban akadályozzon. A tagsági viszonyban nem álló, az Egyesület szolgáltatásait, illetőleg a létesítményeket igénybevevő személyekre is vonatkoznak a jelen Szervezeti és Működési Szabályzatnak e fejezetben lefektetett rendelkezései.

